กรมส่งเสริมการเกษตร เร่งลงพื้นที่สำรวจพื้นที่โรคใบด่างมันสำปะหลังระบาดให้เป็นปัจจุบัน ยับยั้งความเสียหาย
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวถึงการดำเนินงานโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่ ใน 4 แสนไร่ โดยกรมส่งเสริมการเกษตร เร่งดำเนินการเฝ้าระวังและป้องกันการระบาด สร้างการรับรู้ให้กับเจ้าหน้าที่ส่งเสริมการเกษตรและเกษตรกร เพื่อกระตุ้นให้เกษตรกรตื่นตัวตระหนักรู้ถึง ความเสียหายที่อาจเกิดขึ้นและส่งเสริมให้เกษตรกรหมั่นสำรวจติดตามการระบาดในแปลงปลูกของตนเองอย่างสม่ำเสมอ ขณะนี้ได้สั่งการให้เกษตรจังหวัดที่มีพื้นที่ปลูกมันสำปะหลังทุกจังหวัด ทำความเข้าใจและเชิญชวนเกษตรกรผู้ปลูกมันสำปะหลัง 2 ประเภทคือ เกษตรกรผู้ขอรับความช่วยเหลือและเกษตรกรผู้ผลิตแปลงพันธุ์ ในส่วนของการจัดการต้นมันสำปะหลังขณะนี้ กรมส่งเสริมการเกษตรได้สั่งการให้เกษตรจังหวัดที่มีพื้นที่ปลูกมันสำปะหลังทุกจังหวัด กำชับคณะทำงานระดับตำบลลงพื้นที่สำรวจ ชี้เป้าพื้นที่ระบาดของโรคใบด่างมันสำปะหลัง ดำเนินการบันทึกข้อมูลและตรวจสอบข้อมูลและสิทธิ์ของเกษตรกร ควบคู่ไปกับการรับสมัครแปลงพันธุ์สะอาดให้แล้วเสร็จภายเดือนกรกฎาคม 2564 ทั้งนี้ การชดเชยการทำลาย เกษตรกรที่เข้าร่วมโครงการจะต้องทำลายต้นที่เป็นโรคและพักแปลงให้แล้วเสร็จ ภายในเดือนสิงหาคม 2564หลังจากนั้น คณะทำงานระดับตำบล/อำเภอ/จังหวัด จะดำเนินการตรวจสอบผลการทำลายว่าเป็นไปตามหลักเกณฑ์หรือไม่ ก่อนจะส่งผลการตรวจสอบให้กรมส่งเสริมการเกษตรทราบและตรวจสอบข้อมูลเกษตรกรที่ผ่านหลักเกณฑ์อีกครั้งก่อนส่งข้อมูลให้ ธ.ก.ส. เพื่อโอนเงินชดเชยค่าทำลายให้เกษตรกร สำหรับการสนับสนุนท่อนพันธุ์มันสำปะหลังสะอาด เกษตรกรที่เข้าร่วมโครงการที่จะต้องทำลายต้นเป็นโรคต้องแจ้งความประสงค์ขอรับท่อนพันธุ์มันสะอาด เป็นไปตามหลักเกณฑ์ เพื่อกรมส่งเสริมการเกษตรทราบ และแจ้ง ธ.ก.ส. โอนเงินให้เกษตรกรเจ้าของแปลงพันธุ์สะอาดต่อไป